ΓΡΑΠΤΗ ΕΡΩΤΗΣΗ E-0940/03

υποβολή: Mihail Papayannakis (GUE/NGL) προς την Επιτροπή

(26 Μαρτίου 2003)

Θέμα: Ξενοδοχειακή μονάδα στη νησίδα Αλατάς και περιβαλλοντικές επιπτώσεις

Τοπικοί δήμοι, περιβαλλοντικές οργανώσεις καθώς και το ΤΕΕ Μαγνησίας εκφράζουν σοβαρότατες ανησυχίες για την περιβαλλοντική επιβάρυνση που εκτιμάται ότι θα προκαλέσει η τουριστική αξιοποίηση της νησίδας Αλατάς στον Παγασητικό Κόλπο.

Δεδομένου ότι:

- η Agenda 21 θεωρεί τα μικρά νησιά ευαίσθητα και ευπαθή οικοσυστήματα για τα οποία επιβάλλεται η αυστηρή περιβαλλοντική προστασία και επιτρέπεται μόνο η ήπια διαχείριση·

- είναι προφανές ότι ένα μικρό νησάκι 500 στρεμμάτων δεν μπορεί να δεχθεί μια ξενοδοχειακή μονάδα 1000 κλινών και συνολικού εμβαδού κτιριακών εγκαταστάσεων 33 000 τ.μ., χωρίς σοβαρές επιπτώσεις για το περιβάλλον και αλλοίωση του φυσικού τοπίου·

- το νησάκι είναι χαρακτηρισμένο από την Ειδική Χωροταξική Μελέτη Πηλίου και Βορείων Σποράδων ως περιοχή προστασίας της φύσης·

- ηδροδότηση της επένδυσης είναι προβληματική, σύμφωνα με τις δυνατότητες της περιοχής·

- τίθενται σοβαρά ερωτήματα ως προς την αποκομιδή και συγκέντρωση απορριμμάτων, καθώς και ως προς τη διέλευση και στάθμευση φορτηγών αυτοκινήτων, τουριστικών λεωφορείων και Ι.Χ. στις απέναντι ακτές.

θα μπορούσε η Επιτροπή να με ενημερώσει αν κρίνει ότι η εν λόγω επένδυση συμβάλλει στην ήπια τουριστική ανάπτυξη της περιοχής, και είναι συμβατή με τη Σύσταση 2002/413/ΕΚ(1) του Ευρωπαϊκού Κοινοβουλίου και του Συμβουλίου σχετικά με την εφαρμογή στην Ευρώπη της ολοκληρωμένης διαχείρισης των παρακτίων ζωνών·

(1) ΕΕ L 148 της 6.6.2002, σελ. 24.

Απάντηση της κας Wallstrm εξ ονόματος της Επιτροπής

(5 Μαΐου 2003)

Η σύσταση 2002/413/ΕΚ του Ευρωπαϊκού Κοινοβουλίου και του Συμβουλίου της 30ης Μαΐου 2002 σχετικά με την εφαρμογή στην Ευρώπη της ολοκληρωμένης διαχείρισης των παράκτιων ζωνών περιλαμβάνει γενικές αρχές για την αειφόρο ανάπτυξη των παράκτιων ζωνών στην Ευρώπη, μια εκ των οποίων είναι ο σεβασμός του δυναμικού των οικοσυστημάτων. Παράλληλα όμως η σύσταση αναγνωρίζει την ανάγκη βιώσιμων οικονομικών και απασχολησιακών ευκαιριών, και θεωρεί ότι εν προκειμένω ιδιαίτερο ρόλο καλείται να διαδραματίσει και ο τουρισμός. Μολονότι αναγνωρίζεται διεθνώς ότι τα μικρά νησιά είναι ιδιαίτερα ευπαθή, δεν αποκλείεται συνεπεία τούτου το ενδεχόμενο εφαρμογής αναπτυξιακών έργων, αλλά θεωρείται ότι η αποδοχή συγκεκριμένων τοπικών αναπτυξιακών προτάσεων εξαρτάται από το ισοζύγιο περιβαλλοντικών, κοινωνικών και οικονομικών θεμάτων. Τεχνική καθοδήγηση για την εκτίμηση του τοπικού δυναμικού παρέχεται σε μελέτες της Επιτροπής και σε ό,τι αφορά τη Μεσόγειο Θάλασσα, στο πρόγραμμα δράσης για τη Μεσόγειο(1).

Σε ό,τι αφορά τις περιβαλλοντικές επιπτώσεις του κατασκευαστικού έργου στο οποίο αναφέρεται το Αξιότιμο Μέλος του Κοινοβουλίου, η οδηγία 97/11/ΕΚ του Συμβουλίου της 3ης Μαρτίου 1997 περί τροποποίησης της οδηγίας 85/337/ΕΟΚ για την εκτίμηση των επιπτώσεων ορισμένων δημοσίων και ιδιωτικών έργων στο περιβάλλον(2) όπως έχει μεταφερθεί στην ελληνική νομοθεσία επιβάλλει την πλήρη αξιολόγηση των περιβαλλοντικών επιπτώσεων για την κατασκευή ξενοδοχιακών μονάδων αναλόγου μεγέθους.

(1) Βλ. αντιστοίχως http://europa.eu.int/comm/environment/iczm/home.htmκαι http://www.pap-thecoastcentre.org/activities.html.

(2) ΕΕ L 73 της 14.3.1997.